CENTEL รับผลบวกเปิดเมือง
บล.ฟิลลิป มองบวกต่อการดำเนินงานปี 2565 ของ CENTEL แม้ยังได้รับผลกระทบจากโควิด แต่รุนแรงน้อยกว่าปีก่อน
บล.ฟิลลิป มองบวกต่อการดำเนินงานปี 2565 ของ CENTEL แม้ยังได้รับผลกระทบจากโควิด แต่รุนแรงน้อยกว่าปีก่อน
9 เม.ย. 2565

คุณค่าบริษัท
การกลับมาเปิดประเทศอย่างเต็มรูปแบบ ด้วยการยกเลิกการตรวจโควิด-19 แบบ RT-PCR ล่วงหน้า 72 ชั่วโมง ก่อนเข้าประเทศไทย รวมทั้งการที่รัฐบาลมีเป้าหมายจะประกาศให้โควิด-19 เป็นโรคประจำถิ่นวันที่ 1 ก.ค. 2565 และประกาศยกเลิกระบบไทยแลนด์พาส (Thailand Pass) วันที่ 1 มิ.ย. 2565 ถือเป็นปัจจัยเชิงบวกต่อธุรกิจการบิน ท่องเที่ยว และโรงแรมที่จะหนุนการฟื้นตัวช่วงครึ่งปีหลังอย่างชัดเจน หนึ่งในนั้น คือ บริษัท โรงแรมเซ็นทรัลพลาซา จำกัด (มหาชน) หรือ CENTEL ที่จะได้รับปัจจัยบวกดังกล่าว
โดยผู้บริหารคาดว่า ในปี 2565 ผลการดำเนินงานจะกลับมาเติบโต โดยตั้งเป้ารายได้ต่อห้องพัก (RevPar) ที่ 1,700-1,900 บาท เพิ่มขึ้นจาก 849 บาทในปี 2564 และอัตราการเข้าพัก (OCC) เพิ่มขึ้นเป็น 40-50% จากปี 2564 อยู่ที่ 19% โดยคาดหวังจะมีรายได้จากธุรกิจโรงแรมในปีนี้ราว 5,900 ล้านบาท
ส่วนธุรกิจอาหาร คาดยอดขายต่อสาขาเดิม (SSSG) เติบโต 10-15% จากปีก่อน และยอดขายรวมทุกสาขาเพิ่มขึ้น 10-25% จากปีก่อน โดยจะมาจากการขยายสาขาเพิ่มประมาณ 180-200 สาขา ส่งผลทำให้คาดว่ายอดขายโดยรวมปีนี้จะกลับไปใกล้เคียงกับปี 2562
ขณะที่ในปีนี้ตั้งงบลงทุนไว้ที่ 3,300 ล้านบาท แบ่งเป็นของธุรกิจโรงแรม 2,000 ล้านบาท เพื่อรองรับการสร้างโรงแรมในมัลดีฟส์ 2 แห่ง และการสร้าง Centara Grand Hotel Osaka คาดใช้งบราว 1,000 ล้านบาท ที่เหลือจะใช้ในการปรับปรุงและปรับภาพลักษณ์โรงแรม เช่น Centara Grand Beach Resort &amp; Villas Krabi, Centara Karon Resort Phuket เป็นต้น
สำหรับแนวโน้มผลการดำเนินงานในไตรมาส 1/2565 คาดจะเติบโตดีกว่าช่วงเดียวกันของปีก่อน หลังจากเดือน ม.ค. 2565 ทำได้ดีกว่าคาด ทั้งธุรกิจโรงแรมและธุรกิจอาหาร โดยธุรกิจโรงแรม มี OCC อยู่ที่ 30% หลัก ๆ มาจากโรงแรมในมัลดีฟส์ที่มีอัตราเข้าพักสูงต่อเนื่อง 85% และดูไบทำได้ 60% ส่วนธุรกิจอาหาร ยอดขายในเดือน ม.ค. 2565 ทำได้ใกล้เคียงกับเดือน ธ.ค. 2564 ที่ทำได้ราว 900 ล้านบาท
ด้าน บล.ฟิลลิป มองบวกต่อการดำเนินงานปี 2565 ของ CENTEL แม้ยังได้รับผลกระทบจากโควิด แต่รุนแรงน้อยกว่าปีก่อน เนื่องจาก 1 ) โรงแรมโมเมนตัมยังดี หนุนจากโรงแรมมัลดีฟส์ที่ดีขึ้นต่อเนื่องและดูไบ และ 2) ธุรกิจอาหาร โดยยอดขายจากสาขาเดิม (SSSG) เดือน ก.พ. โตน้อยกว่าเดือน ม.ค. เล็กน้อย และมีปรับขึ้นราคาสินค้าบางรายการ โดยเฉพาะแบรนด์ใหญ่ แต่ปีนี้น่าจะกลับไประดับเดียวกับ Pre Covid-19 ได้ หากสงครามไม่ยืดเยื้อและนักท่องเที่ยวเข้ามามากขึ้น ทำให้ทั้งปีคาดจะพลิกมีกำไรที่ 868 ล้านบาท
…
รายชื่อผู้ถือหุ้นใหญ่
รายชื่อกรรมการ